Regionsudvalgets udtalelse om "Kommissionens forslag til Europa-Parlamentets og Rådets forordning om overvågning af Fællesskabets skove og disses samspil med miljøet (Forest Focus)"

(2003/C 128/06)

REGIONSUDVALGET HAR -

under henvisning til Kommissionens forslag til Europa-Parlamentets og Rådets forordning om overvågning af Fællesskabets skove og disses samspil med miljøet (Forest Focus), KOM(2002) 404 endelig - 2002/0146 (COD),

under henvisning til Rådets beslutning af 26. juli 2002 om i henhold til EF-traktatens artikel 175, stk. 1, at anmode om Regionsudvalgets udtalelse herom,

under henvisning til formandens beslutning af 23. september 2002 om at afgive udtalelse og henvise det forberedende arbejde til Underudvalget for Bæredygtig Udvikling,

under henvisning til Rådets resolution af 15. december 1998 om en skovbrugsstrategi for Den Europæiske Union(1),

under henvisning til Europa-Parlamentets beslutning af 31. januar 1997 om en skovbrugsstrategi for Den Europæiske Union(2),

under henvisning til anbefalingerne i Regionsudvalgets udtalelse om "Forvaltning, anvendelse og beskyttelse af skovene i EU" (CdR 268/97 fin)(3),

under henvisning til Regionsudvalgets udtalelse af 18. november 1999 om "Meddelelse fra Kommissionen om en skovbrugsstrategi for Den Europæiske Union" (CdR 184/1999 fin)(4),

under henvisning til forslag til Regionsudvalgets udtalelse (CdR 345/2002 rev.), som blev vedtaget af Underudvalget for Bæredygtig Udvikling den 12. december 2002 med Luis Durnwalder som ordfører -

på sin 48. plenarforsamling den 12. og 13. februar 2003 (mødet den 12. februar) vedtaget følgende udtalelse.

Indledning

Regionsudvalget

1. bifalder Kommissionens bestræbelser på at indføre et nyt EU-koordineret system for overvågning af Fællesskabets skove og disses samspil med miljøet. Systemet videreudvikler og kompletterer målsætningerne i forordning (EØF) nr. 3528/86.

2. peger dog på, at en omfattende, langsigtet ordning for overvågning af skovøkosystemernes tilstand nødvendigvis skal tage hensyn til alle skadesfaktorer, såvel de menneskeskabte (luftforurening) som de naturbetingede (parasitangreb, sygdomme, vejrforhold).

3. bemærker, at de administrative enheder, som skal indberette oplysningerne - dvs. medlemsstaterne og de lokale og regionale myndigheder - bør have mulighed for at kontrollere anvendelsen og udbredelsen af de pågældende oplysninger.

4. understreger, at det er nødvendigt at anvende ensartede, internationalt vedtagne standarder for at sikre en vellykket overvågning af videnskabelig værdi.

5. kritiserer, at forordningsforslagets definition af skovøkosystemer (artikel 3, stk. 1, litra a)) ikke harmonerer med forslagets grundlæggende målsætninger.

6. påpeger, at en seksårsperiode for et nyt overvågningssystem måske ikke er tilstrækkelig til at sikre en effektiv og vellykket langtidsovervågning og foreslår i stedet en periode på 12 år (jf. pkt. 13).

7. bekræfter, at det nye system kræver kostbare undersøgelser, som forudsætter store ekstra investeringsudgifter til observationsfladerne. Disse udgifter skal dækkes af tilstrækkelige finansielle ressourcer. Regionsudvalget går ud fra, at der ved beregningen af de ressourcer, der er afsat i forordningsforslaget, udtrykkeligt er taget hensyn hertil.

8. kræver, at de lokale kompetente myndigheder i vid udstrækning inddrages i realiseringen og anvendelsen af overvågningssystemet, især i forbindelse med varetagelse af de lokale observationsflader. Af hensyn til subsidiaritetsprincippet bør deres inddragelse defineres klart.

Anbefalinger

Regionsudvalget

9. I artikel 1, stk. 1, litra a), tilføjes følgende:

"a) overvågning og beskyttelse af skovene mod luftforurening og naturbetingede skadelige påvirkninger (parasitangreb, sygdomme, vejrforhold osv.)."

10. I artikel 2, stk. 2, tilføjes følgende:

"2. Foranstaltningerne i stk. 1 skal være komplementære til Fællesskabets forskningsprogrammer og overholde de internationalt vedtagne standarder."

11. Angående artikel 3, stk. 1, litra a):

"ved fastlæggelsen af begreberne bør der skelnes mellem a) 'skove' og b) 'skovøkosystemer', idet det kendetegnende element for et skovøkosystem er forekomsten af en tydelig skovbund."

12. Artikel 4, stk. 1, litra b) bør suppleres og affattes således:

"b) videreføre og videreudvikle et systematisk net af observationspunkter, under inddragelse af tilsvarende observationspunkter fra forskellige europæiske forskningsprogrammer (ICP-Forests, ICP-IM, Carboeurope), med henblik på udarbejdelse af opgørelser, der kan give repræsentative oplysninger om skovøkosystemernes tilstand."

13. Angående artikel 4, stk. 2, anbefaler Regionsudvalget, at man ved fastlæggelsen i gennemførelsesbestemmelserne af de vigtigste kriterier for udvælgelse af observationspunkter til det intensive overvågningsnet bl.a. tager hensyn til lokaliteter, der råder over lange rækker af data vedrørende væsentlige kemiske og fysiske parametre såsom klima, udledning af skadelige stoffer, lokale variable faktorer osv., og hvis langsigtede varetagelse (garanti for finansielle ressourcer og logistisk støtte) sikres af de lokale myndigheder eller regionale forvaltninger.

14. Regionsudvalget afviser den forpligtelse, medlemsstaterne pålægges i artikel 8, stk. 4, til at indgive en forhåndsevaluering til Kommissionen.

15. Angående artikel 12, stk. 1, mener Regionsudvalget, at et langtidsovervågningssystem mindst bør løbe over en periode på 10 år.

16. Angående artikel 13 bør der ske en udvidelse af de finansielle ressourcer, der går til den langsigtede indretning af programmet, og i den forbindelse bør også investeringsomkostninger anerkendes som udgifter, der kan medfinansieres.

17. Kommissionen opfordres til i forordningsforslagets artikel 8 og 14 at fastslå, at medlemsstaterne er forpligtet til i højere grad at inddrage de kompetente lokale eller regionale myndigheder.

18. Angående artikel 6, stk. 1, og artikel 7, stk. 1, i Kommissionens forordningsforslag, bør den indledende sætning affattes således: "Med henblik på målene i artikel 1, litra d), gennemfører medlemsstaterne og Kommissionen i forståelse med de regionale og lokale myndigheder ...".

19. I bilagets punkt 5.2 bør der foruden målgrupper nævnes regionale fællesskaber med ensartede problemområder (tværregionale studier, demonstrationsprojekter, eksperimenter).

20. Angående artikel 17, stk. 1, i Kommissionens forordningsforslag, bør Kommissionens anbefalinger angående skovovervågningen afstemmes med Den Stående Skovbrugskomité.

Bruxelles, den 12. februar 2003.

Albert Bore

Formand for

Regionsudvalget

(1) EFT C 56 af 26.2.1999, s. 1.

(2) EFT C 55 af 24.2.1997, s. 22.

(3) EFT C 64 af 27.2.1998, s. 25.

(4) EFT C 57 af 29.2.2000, s. 96.